**организация на курса**

Правилата на играта

Здравейте малки котки. Време е за първи сезон на вашето ЛЮБИМО ШОУ, в което кръвта, потта и сълзите ви ще бъдат разменна монета за вашите знания по програмиране. Време е за **Въведение в програмирането с Java**.

**ВАШИТЕ ПРЕПОДАВАТЕЛИ**

**От прашните мазета до лъскавите офиси, от близо и далеч, обходихме държавата, но събрахме трима смелчаци, които вярват в справедливото обучение по програмиране. Екип от практици, който ще направи всичко по силите си да отвори черепните ви кутии и да приближи лъчите на слънцето на познанието по близо до гънките на мозъчната ви кора или в опит да ви демотивира толкова много, че никога повече да не хванете мишка и клавиатура с идеята да творите софтуер.**

**В лекционният курс** тази година ще черпите от знанията на **доцент Емил Дойчев**, съвременник на програмирането, набор на Java, професионалист с повече от здравословното, години опит, в сферата на разработката на софтуерни продукти. Този радетел за повдигането на интелектуалния потенциал съчетава в себе си непримиримост и спокойствие, което ще балансира потенциала на всеки новоизлюпен програмист, готов да инвестира от времето и живота си за благото на индустрията.

За да са ръцете ловки трябват тренировки, за да изучите успешно марша на пръстите по клавиатурата трябва да тренирате усилено. Кой по-добре ще ви вкара в пълна бойна готовност от единствения и неповторим **асистент Михаил Петров.** Той не просто се характеризира с невероятен чар и красота, перфектна усмивка и непресъхваща мъдрост, но също така съдържа в себе си над 10 години опит в окопите на софтуерната индустрия, като момче за всичко. С много любов и добро настроение очакват ви интересни упражнения.

Ако си мислите, че ще се любувате на прекрасните си лектори без да си мръднете пръстите - жестоко се лъжете. Ще трябва да си платите за шоуто с много, много, много работа. Основният капитан на вашата самостоятелна подготовка е най-справедливият и уравновесен човек на планетата Земя, **асистент Константин Русев**. С безкомпромисна грижа за всяка изстрадала душица, той ще ви погали и ще ви даде необходимата обратна връзка. Всяко едно от вашите домашни ще премине през строгият му, но безкрайно справедлив, поглед. Добрите деца ще получат похвала, а на лошите ще размаха пръст. Но в края на деня ще научите безценни уроци от неговия всеобхватен професионален опит с Java технологията.

### ОРГАНИЗАЦИЯ НА КУРСА

**СЕДМИЧНИ ЛЕКЦИИ**

Лекциите се провеждат всеки четвъртък от **08:15** до **11:00** в една група по посочената за деня програма. В рамките на лекциите, невероятно чаровният ви преподавател ще активира интелектуалните ви чакри със силата на примерите и спокойните обяснения, на сложния теоретичен апарат на езика за програмиране Java.

**СЕДМИЧНИ УПРАЖНЕНИЯ**

**Упражненията** се провеждат всяка сряда от **12:00** до **14:30** в **една група** по посечената за деня програма. Не закъснявайте, лекторът мрази студените да идват след като стрелките на часовника са подминали началния час. Внимавайте! Става много зъл!

В рамките на упражненията се коментират примери, демонстрират се добри практики при разработка на програмен код, както и се обсъждат вече разработени задачи, в които са участвали студентите.

Официалното GitHub хранилище, което ще се ползва за курса можете да намерите на адрес <https://github.com/mihail-petrov/pu-fmi--java-intro--2020-2021>

Всички задачи, упражнения, семинари, линкове и прочие ще намерите в официалния Google Classroom на курса.

### САМОСТОЯТЕЛНИ АКТИВНОСТИ / ДОМАШНИ / ПРОЕКТИ / ИЗПИТИ

**СЕДМИЧНИ САМОСТОЯТЕЛНИ АКТИВНОСТИ**

Всяка една седмица ще получавате нова задачка закачка, с която трябва убедително да се справите. Ще сте се изправили пред 9 демонични предизвикателства, които ще са преобърнали представите ви за програмирането ***(малко преувеличаваме).***

Успешното решаване на всяко домашно ще ви донесе слава, богатства, универсалното уважение на всички момчета и момичета, житейски опит и точки, разбира се. Количеството и разпределението на домашните можете да видите в шарената таблица.

|  |  |  |  |  |
| --- | --- | --- | --- | --- |
| **СЕДМИЧНИ ДОМАШНИ** | | | | |
| **домашно** | **време за работа** | **дата на получаване** | **крайна дата за предаване (23:59)** | **точки** |
| 1 | 1 седмица | 07/04/2021 | 13/04/2021 | 100 |
| 2 | 1 седмица | 14/04/2021 | 20/04/2021 | 100 |
| 3 | 1 седмица | 21/04/2021 | 27/04/2021 | 100 |
| 4 | 1 седмица | 28/04/2021 | 04/05/2021 | 100 |
| 5 | 1 седмица | 05/05/2021 | 11/05/2021 | 100 |
| 6 | 1 седмица | 12/05/2021 | 18/05/2021 | 100 |
| 7 | 1 седмица | 19/05/2021 | 01/06/2021 | 100 |
| 8 | 1 седмица | 02/06/2021 | 08/06/2021 | 100 |
| 9 | 1 седмица | 09/06/2021 | 16/06/2021 | 100 |
| **Общо точки от седмични домашни работи** | | | | **900** |

Ще разполагате винаги с еднакво количество работни и почивни дни, които да употребите за благото на вашето начинание, а именно една седмица. Предаването на вашите задачи ще се случва винаги с помощта на вашия персонален **GitLab акаунт**. (Повече информация за това можете да намерите в документа. **GitLab организация** )

**КУРСОВ ПРОЕКТ**

За да не умрете от скука, докато порите океана от предизвикателства, за вас е подготвен един симпатичен курсов проект, с който ще имате възможност да се преборите в рамките на втората половина от вашето обучение.

|  |  |  |  |  |
| --- | --- | --- | --- | --- |
| **КУРСОВ ПРОЕКТ** | | | | |
| **домашно** | **време за работа** | **дата на възлагане** | **крайна дата за предаване (23:59)** | **точки** |
| 1 | 5 седмици | 06/05/2021 | 17/06/2021 | 650 |
| **Общо точки от курсов проект** | | | | **650** |

**БОНУС ЗАДАНИЯ**

В рамките на триместъра ще имате възможност да получите допълнително бонус точки по усмотрение на преподавателския състав. Ще бъде разпределен актив от 100 бонус точки, за участие в различни инициативи и проявления.

|  |  |
| --- | --- |
| **БОНУС ТОЧКИ** | |
| Активности и допълнителни задания | 100 |
| **Общо точки от бонуси** | **100** |

**ТЕОРЕТИЧЕН ИЗПИТ**

Последната стена, която ще трябва да изкачите ще бъде **финалният теоретичен изпит**. Той ще съдържа теоретични въпроси с практически характер. Ще ви се наложи да четете код, да анализирате сценарии и да давате верни отговори във формат затворени въпроси.

|  |  |
| --- | --- |
| **ТЕОРЕТИЧЕН ИЗПИТ** | |
| Затворени въпроси | 150 |
| **Общо точки от теоретичен изпит** | **150** |

**ФИНАЛНА ОЦЕНКА**

Максималният брой точки, които можете да натрупате в рамките на целия курс е ***1800 точки***.

|  |  |  |
| --- | --- | --- |
| Таблица за епична словесно-точкова трансформация | | |
| оценка | от | до |
| **Отличен (6)** | 1651 | 1800 |
| Много добър (5) | 1501 | 1650 |
| Добър (4) | 1351 | 1500 |
| Среден (3) | 1201 | 1350 |
| **Слаб (2)** | - | 1200 |

### КАК СЕ ЗАВЪРШВА ТОЗИ КУРС (ОСОБЕНОСТИ)

Преди да приключите с четенето на този информационно-напоителен документ, трябва да си кажем някои тежки неща, които се надяваме да мотивират будните ви душици и да положат повече усилия в рамките на последните 10 седмици от академичната година.

Добихте вече представа пред какви чудовища ще се изправите с оголен меч в ръка. Разбрахте, че приключението ще е епично, изпълнено с препятствия, блокади и много емоции. Вярваме силно, че пътешествието в света на програмирането трябва да е магическо и незабравимо. Затова ще положим максимални усилия да направим прекараното с нас време вълшебно и да оставим в главите ви спомени за цял живот.

За да завършите, курса е необходимо да са налице следните два успеха :

* сбора на точките, които сте акумулирали **по време на триместъра** заедно с тези, които ще получите от **теоретичния изпит** да достигат минимум **СРЕДЕН 3**
* Трябва да получите поне **50%** от общия брой точки от теоретичния изпит, което значи минимум 75 точки.

Силно вярваме, че усилията които полагате, за да се справите с материала трябва да бъдат разпределени както в практическото му усвояване така и в теоретичното.

**Точки се събират само и единствено по време на триместъра** от активности свързани с домашни работи, курсов проект и евентуални бонус активности, които ще бъдат предложени на вашето внимание.

Ако получите оценка различна от СЛАБ, в рамките на триместъра, то можете да се потупате по рамото и да продължите напред в своето приключение. **НЕ СЕ ДОПУСКА ПОВИШАВАНЕ НА ОЦЕНКА**, на поправка или ликвидация.

Ако **НЕ УСПЕЕТЕ** да достигнете заветна оценка **СРЕДЕН** в рамките на триместъра, ще получите **специална поправителна задача**, **с висока степен на сложност**, която ще бъде администрирана и проверявана, изключително строго и внимателно от преподавателския екип. Правилата в тази ситуация ще бъдат предоставяни заедно със самата задача.

Силно препоръчваме, да ползвате максимално добре времето в което ще сме заедно за да превърнете информацията в знания, нямаме желание да отбиваме номера, затова не го правете и Вие.

Пожелаваме ви приказни моменти, забавлявайте се максимално.